Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 19/12/6601	Banská Bystrica, 27.4.2012
EEČ : 2-45-92-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Banská Bystrica
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
že dňa 22. 09. 2011 v čase okolo 17,40 hod. v Banskej Bystrici, na ul. Javorníckej  bol kontrolovaný hliadkou OO PZ  Banská Bystrica - východ, pričom mal u seba vo vrecku teplákov igelitovú tašku s logom DM Drogéria s obsahom zelenej sušenej rastliny a chemickým skúmaním bolo zistené, že v  igelitovej taške sa nachádzali sušené časti rastlín rodu konope o hmotnosti 650,0 mg s obsahom 20 mg látky  THC  a uvedený rastlinný materiál o hmotnosti 650,0 mg v zmysle znaleckého posudku XXXXX z odboru zdravotníctva a farmácie, odvetvia toxikológie zodpovedá 1 obvykle jednorázovej dávke drogy, ktorý rastlinný materiál prechovával napriek tomu, že rastliny rodu Cannabis (konopa)sú zaradené do I. skupiny omamných látok v zozname omamných a psychotropných látok uvedených v zákone č. 13/2004 Z. z., ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch a účinná látka tetrahydrokanabinol (THC) je zaradená do I. skupiny psychotropných látok v zozname omamných a psychotropných látok uvedených v zákone č. 13/2004 Z. z. 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Policajt, OO PZ Banská Bystrica - východ uznesením sp. zn. ORP - 2239/OV-BB-2011 zo dňa 04.01.2012 vzniesol obvinenie XXXXX pre prečin nedovolenej výroby omamných a psychotropných látok, jedov, alebo prekurzorov, ich držanie a obchodovanie s nimi podľa § 171 ods. 1 Tr. zák., v podstate  na tom skutkovom základe, ako je uvedené vo výrokovej časti tohto uznesenia. 

V priebehu  prípravného konania boli vypočutí obv. XXXXX, svedok XXXXX, boli zabezpečené, znalecké posudky, správy a posudky na obvineného spolu s odpisom z registra trestov.

Súčasťou vyšetrovacieho spisu je aj znalecký posudok znalca z odboru zdravotníctvo a farmácia - odvetvie toxikológia, XXXXX, kde zo záverov znaleckého posudku, je zrejmé  že v danom konkrétnom prípade jedná  rastlinnú hmotu, konopu o hmotnosti 650 mg s obsahom 20 mg látky  THC  vykazujúci morfologické a mikroskopické znaky typické pre rastlinný rod Cannabis - konopa, v ktorom bola zistená prítomnosť látok kanabinoidného typu (tetrahydrokanabinol - THC), ktoré sú charakteristickými obsahovými látkami konopných rastlín a uvedený rastlinný materiál o hmotnosti 650 mg zodpovedá  1  obvykle jednorázovej dávke drogy.Zo znaleckého posudku  XXXXX vyplýva, že obvinený nie  závislý od omamných a psychotropných látok, ani od alkoholu.

Obvinený  XXXXX býva na adrese svojho trvalého bydliska. V súčasnosti je nezamestnaný, evidovaný na ÚPSVaR XXXXX. Obv. nebol doposiaľ súdne trestaný, ani postihnutý za priestupok. Nie je evidovaný v ambulancii Centra pre  liečbu drogových závislostí ani v ambulancii pre liečbu  alkoholu. 

Obvinený   XXXXX vo svojej výpovedi vyhlásil, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, pričom v danom prípade nevznikla žiadna škoda. Tiež vyslovil svoj súhlas s možným postupom prokurátora podľa  ust. § 216 ods. 1 Tr. por.

Trestný zákon v ust. § 171 ods. 1 ustanovuje trestnú sadzbu odňatia slobody vo výmere až na 3 roky. Ide teda o trestný čin, pre ktorý v prípade naplnenia ďalších zákonných podmienok uvedených v ustanovení § 216 ods. 1 Tr. por., je možné trestné stíhanie podmienečne zastaviť.

S poukazom na horeuvedené skutočnosti možno podmienečné zastavenie trestného stíhania obvineného XXXXX pre prečin nedovolenej výroby omamných a psychotropných látok, jedov, alebo prekurzorov, ich držanie a obchodovanie s nimi podľa § 171 ods. 1 Tr. zák.,  aj vzhľadom na uloženú skúšobnú dobu, za postačujúce.
 
Podľa § 216 ods. 2 Tr. por. obvinenému XXXXX týmto rozhodnutím určujem skúšobnú dobu 12 (dvanásť) mesiacov. Skúšobná doba začína plynúť právoplatnosťou tohto uznesenia o podmienečnom zastavení trestného stíhania. Ak obvinený v priebehu plynutia skúšobnej doby povedie riadny život, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení, alebo o pokračovaní v trestnom stíhaní vydá uznesenie. (§ 217 ods. 1 Tr. por.).
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Saksa
prokurátor